Kollox ma' kollox l-aħħar jiem kienu kemmxejn kwieti fid-dinja tal-Formula 1 hekk kif għajnejn d-dilettanti daru fuq it-testijiet ta' Barċellona li saru nhar it-Tlieta u l-Erbgħa li għaddew. Minkejja din il-kalma apparenti, wara l-kwinti kien hemm xi aħbarijiet interessanti li huwa ta' min jisemmihom. L-ewwel jum It-timijiet baqgħu f'Barċellona wara t-tellieqa tal-Ħadd biex jipparteċipaw fl-ewwel sett ta' testijiet ta' matul l-istaġun. Fil-quċċata tal-klassifika tas-sessjoni ta' nhar it-Tlieta spiċċa Sebastian Vettel b'vantaġġ ta' 0.117 sekondi fuq Nico Rosberg. Warajhom spiċċa Jenson Button li kien wieħed mill-ftit li uża s-supersofts f'dan il-jum. Fir-raba' post spiċċa Romain Grosjean li ngħata l-opportunità li juża' chassis ġdid hekk kif fl-aħħar tliet itlielaq ilmenta minn problema fil-vettura li qatt ma ġiet identifikata b'mod preċiż. Pascal Wehrlein kien 0.455 sekondi anqas veloċi minnu bil-Manor. Dan it-tim daħal għat-testijiet ta' Barċellona bl-għan li jifhem aħjar kif jista' jisfrutta l-iżviluppi li saru riċentament fil-vetturi tagħhom fosthom fix-chassis, il-qiegħ u l-ġwienaħ. Il-Manor introduċew dawn l-avvanzi b'ċertu ottimiżmu fl-aħħar gran premju. Madankollu, ir-riżultat finali kien kemmxejn diżappuntanti għaliex is-sewwieqa tagħhom reġgħu spiċċaw fl-aħħar żewġ pożizzjonijiet. Daniel Ricciardo, li spiċċa fis-sitt post, kellu l-opportunità li juża' verżjoni żviluppata tal-magna Renault għall-ewwel darba. Minkejja li kien aktar minn sekonda 'l bogħod minn Vettel, huwa sostna li l-magna l-ġdida offriet pass ċar 'il quddiem f'termini ta' rendiment. Skont l-Awstraljan, din il-qabża taf tkun saħansitra biżżejjed biex iżżommhom quddiem il-Ferrari b'mod konsistenti. Huwa esprima t-tama li din il-magna tista' tagħmel id-debutt il-propju tagħha fit-tellieqa ta' Monaco, però s'issa jidher li r-Renault se jistennew sal-Kanada. L-aħħar punt ta' interess matul is-sessjoni ta' nhar it-Tlieta kienu bidliet strutturali interessanti li introduċew il-Williams fuq il-ġwienaħ ta' quddiem u ta' wara. Madankollu, ħafna spekulaw li dawn il-biċċiet il-ġodda huma maħsubin għall-vettura tas-sena d-dieħla għaliex imorru kontra r-regolamenti tekniċi tal-istaġun attwali. It-tieni jum It-tieni sessjoni, li rat lil Max Verstappen jispiċċa fl-ewwel post b'vantaġġ komdu, kienet aktar kwieta minn dik ta' qabilha. Warajh spiċċa Stoffel Vandoorne b'McLaren li reġgħet tat sinjali pożittivi bis-supersofts. Dan il-jum kien impenjattiv ħafna għat-tim minn Woking li ffoka b'mod partikolari fuq l-aspetti ajrudinamiċi tal-vettura tagħhom biex jikkonfermaw fuq it-traċċat id-data li kisbu fil-laboratorju matul ix-xhur li għaddew. Barra minn hekk, huma għamlu diversi tibdiliet mekkaniċi bl-għan li janalizzaw l-impatt li dawn qegħdin ikollhom fuq settijiet ta' roti ġodda, kif ukoll dawk antiki. Ta' min isemmi li l-kap tas-sezzjoni tal-Formula 1 tal-Honda Yusuke Hasegawa diġà ħabbar aktar kmieni din il-ġimgħa li l-kumpanija Ġappuniża m'għandhiex pjan li toffri żviluppi kbar fil-magni għall-McLaren sa Monaco. Minflok, il-prijorità immedjata tagħhom se tkun il-verifika tal-kundizzjoni tal-power unit ta' Alonso li abbandunatu matul fl-aħħar gran premju. L-istorja mistennija tkun differenti fil-Kanada fejn il-Honda għandhom il-ħsieb li jintroduċu power unit b'żviluppi sostanzjali li se jingħataw liż-żewġ sewwieqa tal-McLaren. Fit-tielet post spiċċa Wehrlein li din id-darba saq mal-Mercedes. Oriġinarjament it-tim Ġermaniż kien qiegħed jippjana li jagħti ċans lil Esteban Ocon isuq magħhom. Madankollu, tard nhar it-Tlieta, huma bidlu l-fehma tagħhom hekk kif riedu sewwieq ta' esperjenza akbar biex jippruvaw xi żviluppi ġodda li qegħdin jintroduċu. Dan wara li t-tim naqas milli jlesti l-programm kollu ta' ġbir ta' data relatat mal-ajrudinamika li kellu ppjanat għall-ewwel jum ta' provi. Għaldaqstant, is-sewwieq Ġermaniż irritorna lejn iċ-ċirkwit matul il-lejl għal seat fitting biex l-għada kompla fejn ħalla Rosberg. Dawn it-testijiet tlestew filgħodu biex imbagħad waranofsinhar it-tim iffoka fuq is-sewqan fuq distanza twila ħalli jevalwa l-affidabbiltà tal-vettura. Lil hinn mill-ewwel pożizzjonijiet, ta' min isemmi l-prestazzjoni ta' Kevin Magnussen li kiseb it-tmien l-aktar ħin veloċi tal-ġurnata bir-Renault tiegħu. F'dawn it-testijiet kien hemm interess partikolari fit-tim Franċiż hekk kif dan, bħar-Red Bull, għamel użu minn verżjoni aġġornata tal-power unit tar-Renault. Fil-verità, f'termini ta' ħin, ma deherx li saru xi avvanzi kbar. Madankollu, Magnussen sostna wara l-provi li huwa ħass li l-power unit żviluppat li pprovdewlu kien aktar b'saħħtu minn dak preċedenti, filwaqt li l-vettura kienet aktar faċli biex tinstaq. Sinjal ieħor pożittiv kienet l-affidabbiltà kbira ta' din il-magna l-ġdida li, skont id-direttur tekniku tar-Renault Nick Chester, ippermettiet lit-tim jagħmel it-testijiet kollha li kellu ppjanati. Gwerra? Wieħed ma jistax ma jsemmix il-ħabta ta' Hamilton u Rosberg fil-Gran Premju ta' Spanja u l-konsegwenzi tagħha. L-istewards taċ-ċirkwit iġġudikaw dan l-inċident bħala wieħed normali ta' matul it-tlielaq. Madankollu, ebda wieħed mis-sewwieqa ma deher sodisfatt b'din id-deċiżjoni, però ħadd minnhom ma baqa' jippersisti biex jieħu r-raġun minkejja li t-tnejn taw sinjali ta' rabja fil-konfront ta' xulxin. Din il-kalma apparenti ma waqfitx lill-midja Brittanika milli tispekula li fil-verità hemm tensjonijiet kbar fi ħdan il-Mercedes li kienet saħansitra deskritta bħala "gwerra" minn xi ġurnali. Skont l-istess spekulazzjoni, il-gravità ta' dan il-konflitt wassal lit-tim Ġermaniż biex jiddubita l-kapaċità tiegħu li jikkontrolla din ir-rivalità kbira. Għaldaqstant, il-Mercedes jidhru li qegħdin jaħsbu biex ineħħu wieħed minnhom fl-aħħar ta' dan l-istaġun. Il-kandidat prinipali għat-tluq huwa Nico Rosberg għaliex il-kuntratt tiegħu jiskadi fl-aħħar ta' din is-sena. Din is-sensazzjoni ssaħħet hekk kif Hamilton, li għandu kuntratt sal-aħħar tal-2018, din il-ġimgħa sostna li għandu l-intenzjoni li jtemm il-karriera tiegħu mal-Mercedes. Post xi ħadd minnhom jista' jieħdu Pascal Wehrlein, illi qiegħed ikollu riżultati sodisfaċenti mal-Manor u li fl-aħħar jiem iddikkjara li jħossu lest biex jingħaqad mal-Mercedes fl-2017 jekk it-tim jibgħat għalih. Alternattiva oħra jista' jkun Alonso li diġà kien assoċjat mal-Mercedes qabel ma ngħaqad mal-McLaren is-sena l-oħra. F'dan ir-rigward m'hemmx wisq informazzjoni konkreta s'issa. Però, meta Toto Wolff, id-direttur eżekuttiv tal-Mercedes, kien mistoqsi dwar din il-possibbiltà huwa qal li l-età ta' Alonso mhix ostaklu hekk kif l-Ispanjol għad għandu l-kapaċità u l-motivazzjoni biex jirbaħ il-kampjonat. Pressjoni fuq Arrivabene Wara staġun pożittiv fl-2015, il-Ferrari kienu mistennijin li jnaqqsu d-distakk tekniku minn mal-Mercedes fl-2016. Madankollu, wara ħamest itlielaq it-tim minn Maranello għadu mingħajr rebħiet, fatt li tefa' pressjoni kbira fuq id-diriġenti tiegħu. Din il-pressjoni kompliet tiżdied wara il-Gran Premju ta' Spanja fejn il-froġa tal-Mercedes tat opportunità tad-deheb lill-Ferrari biex jiksbu rebħa li però ma kinitx sfruttata mit-tim Taljan. Wieħed mill-persuni taħt pressjoni huwa Maurizio Arrivabene li, skont rapporti fil-midja, qiegħed fix-xifer li jitlef postu biex minfloku jidħol id-direttur tekniku attwali James Allison. Madankollu, fl-aħħar jiem Arrivabene sostna li din l-ispekulazzjoni hija redikola u li għandha biss l-għan li toħloq tensjonijiet fi ħdan il-Ferrari. Il-kunfidenza tiegħu sabet l-appoġġ tal-President tal-Ferrari Sergio Marchionne illi qal li għandu fiduċja sħiħa f'Arrivabene hekk kif fil-fehma tiegħu t-tim huwa ferm aktar organizzat milli kien taħt l-amministrazzjoni preċedenti. Ibiddlu l-fehma Kif inhu magħruf, ftit taż-żmien ilu, saret bidla fir-regolamenti tekniċi li tat is-saħħa lill-FIA li titlob lill-fornituri tal-power units li joffru l-magni lil tim li jonqos milli jsib fornitur alternattiv mal-iskadenza ta' kuntratt. Fl-immedjat, din ir-riforma dehret li se taffettwa l-aktar lill-Honda li hija l-unika kumpanija li toffri l-magni tagħha lil tim wieħed biss. Sa madwar xahar ilu l-Honda kienu taw x'jifhmu li ma jsibu ebda problema biex jindirizzaw din it-talba. Madankollu, matul dawn l-aħħar ġimagħtejn, il-kumpanija Ġappuniża tidher li bidlet l-pożizzjoni tagħha kemmxejn. F'kummenti li ta lill-midja riċentement, Yusuke Hasegawa sostna li, minkejja li jaqblu mal-prinċipju, il-Honda mhumiex se jkunu kuntenti jekk l-FIA tipprova timponi fuqhom it-termini ta' din ir-riforma minn dan l-istaġun. Dan għaliex bħalissa jippreferu jinvestu r-riżorsi tagħhom fl-iżvilupp tal-power unit aktar milli l-manifattura ta' aktar magni minħabba li l-iżvantaġġ tekniku notevoli li għad għandhom ikkumparati mal-fornituri l-oħra. Hasegawa, però, sostna li s-sitwazzjoni se tinbidel fl-2017 meta l-kumpanija mistennija tkun f'pożizzjoni komda biex tespandi l-involviment tagħha fl-isport. Ta' min jgħid li r-regolamenti in kwistjoni ma jagħtux is-saħħa li l-FIA timponi l-obbligu ta' forniment mill-ewwel. Minflok, huma jagħtuha l-awtorità li tirrakkomanda li fornitur partikolari jidħol għall-obbligu hu. Jekk din il-kumpanija ma taċċettax, l-FIA tista' titlob għal diskussjonijiet fost il-fornituri kollha biex tinstab soluzzjoni alternattiva.